**P R O C E S – V E R B A L**

Încheiat azi, 02 februarie 2015, în cadrul dezbaterii publice pe tema **„PROIECTUL BUGETULUI LOCAL PE ANUL 2015”**

Şedinţa începe la ora 14,00 şi are loc în sala mică de şedinţe a Primăriei.

Din partea Primăriei sunt prezenţi domnul viceprimar Bândea Dan Eugen, doamna Koss Gabriela, consilier personal, domnul Oltean Emil, directorul Direcţiei economice, doamna Marian Adriana, şef birou, domnul Vaidacuţan Vasile, şef birou, domnul Iacob Mircea, şef serviciu, domnul inspector Radu Pavel –Puiu.

Şedinţa este condusă de doamna consilier Şuşu Daniela, care anunţă că persoanele care vor dori să ia cuvântul să se înscrie pe tabel, iar timpul alocat pentru fiecare este de 3 min. Recomandările şi propunerile să fie stict la subiectul dezbătut astăzi, iar acestea să fie depuse şi în scris, la finalul dezbaterii.

La şedinţă participă un număr de 24 persoane, din care un număr de 12 persoane, conform tabelului anexat, care face parte integrantă din prezenta, înscrise la cuvânt.

Doamna consilier Gabriela Koss subliniază că lista nu este o listă de prezenţă, ci pentru cei care doresc să ia cuvântul pentru a face propuneri la buget.

În continuare doamna consilier Şuşu Daniela dă cuvântul celor înscrişi în tabel.

Doamna Itu Daniela, reprezentantul Clubului Copiilor Sighişoara, arată că în data de 20.01.2015 au depus o adresă către primărie, prin care se solicita a se cuprinde în bugetul pe anul 2015 suma de 15 mii lei pentru două trupe de dans modern, trupe care în acest an vor participa la concursul european de Dans modern care se va desfăşura în Ungaria. Se doreşte a şti, dacă această cerere a fost cuprinsă în buget. Această solicitate a fost depusă, în scris la Primăria Sighişoara, înregistrată cu nr. 1311/20.01.2015.

Domnul Groza Tudor reprezentantul ziarului „Independentul Sighişorean” doreşte să ştie dacă există un plan pentru bugetul actual cu privire la reamenajarea pieţei agroalimentare, de pe strada Plopilor?

Domnul viceprimar intervine menţionând că trebuie să se vină cu propuneri nu cu întrebări.

Domnul Groza Tudor menţionează că, nu poate face propuneri până nu i se răspunde, în cazul, în care, există deja un plan. Există sau nu există?

Domnul viceprimar menţionează că situaţia de acolo este în litigiu şi cu rugămintea să se facă propuneri pe buget.

Domnul Groza Tudor precizează că s-a făcut o propunere, prin ziar, legat de sprijinirea producătorilor locali, dar dacă piaţa s-a desfiinţat, atunci nu se mai pot promova producătorii locali?!

Domnul viceprimar precizează că piaţa nu s-a desfiinţat, nu s-a vorbit.......

Domnul Groza Tudor întreabă dacă există un plan? Dacă nu există, poate propune un plan de reabilitare a pieţei......

Domnul viceprimar precizează că piaţa nu este desfiinţată, există un litigiu pe terenul respectiv.

Domnul Groza Tudor precizează că litigiul este de ani de zile, nu este doar de acum......

Domnul Vasile Vaidacuţan intervine întrebând dacă se poate construi ceva pe un teren care se află în litigiu? În momentul în care se va clarifica situaţia terenului respectiv, este pregătit şi se va propune ceea ce se va face acolo.

Domnul Groza Tudor în continuare propune să se reabiliteze Sala Mihai Eminescu, mutarea monumentului Skariatin şi reabilitarea monumentului „La Chip”.

Domnul Suciu Nicolae, reprezentantul locuitorilor de pe strada Română, doreşte modernizarea străzii Română, în anul 2015.

Domnul Kovacs Erno, reprezentatul locuitorilor de pe strada Câmpului, doreşte să ştie dacă în acest an se va moderniza strada Câmpului. După cum a citit în ziar a văzut că sunt cuprinşi bani pentru modernizarea acestei străzi. Pe această stradă a fost făcută o modernizare chinuită, cu o canalizare care nu se ştie dacă funcţionează sau nu, şanţurile nu sunt curăţate. Pe această stradă stau foarte multe familii care au plătit deja impozitele, persoane în vârstă, care respectă instituţia primăriei, însă se doreşte acelaşi respect şi din partea primăriei faţă de aceşti cetăţeni. Deci, să se ia în calcul, ca în acest an să se modernizeze strada Câmpului.

Domnul consilier Sîrbu Iulian întreabă dacă este corectă suma pentru reabilitare acoperiş clădire primărie de 989 mii lei?

Domnul viceprimar îl roagă pe domnul consilier Sîrbu Iulian să facă propuneri pentru buget!

Domnul consilier Sîrbu Iulian menţionează că pentru a face propuneri trebuie să se discute pe buget?

Domnul viceprimar explică că şedinţa de astăzi este pentru propuneri.

Domnul consilier Sîrbu Iulian îi spune domnului viceprimar, că executivul a făcut o propunere de buget, va face şi el propuneri, însă pentru a propune trebuie să discute punctual fiecare propunere?

Domnul viceprimar precizează că nu trebuie să discute punctual şi îl roagă să citească legea şi să facă propuneri. Din ceea ce este propus pe buget şi dacă doresc să propună şi altceva.

Domnul consilier Sîrbu Iulian propune ca să se construiască acel parc tematic, pentru copii, proiect depus de 2 ani şi ceva şi care nu s-a regăsit până în ziua de azi, pe ordinea de zi; propune să se reabiliteze locul de joacă din incinta grădiniţei din sat. Hetiur. La baza acestuia stă şi un proiect de hotărâre, depus tot de 2 ani şi jumătate; propune să nu se mai subvenţioneze cu suma de aproximativ un milion de euro S.C. Ecoserv Sig S.R.L. şi să se facă altceva cu acei bani pentru comunitate, precum ar fi străzi, canalizare, etc.

Domnul viceprimar intervine menţionând că nu sunt subvenţii, acele sume.

Domnul consilier Sîrbu Iulian, îşi cere scuze, menţionând că şi anul trecut au fost trecute în buget nişte sume foarte mari pentru S.C. Ecoserv Sig S.R.L., dar, ne tot plângem că nu avem bani.

Domnul viceprimar precizează că consiliul local i-a delegat S.C. Ecoserv Sig S.R.L. tot ce înseamnă: drumuri, parcări, etc. care trebuie să fie întreţinute, iar menirea consilierilor locali este să asigure utilităţile în Sighişoara şi au delegate drumurile.....

Domnul consilier Sîrbu Iulian continuă precizănd că nu ei le-au delegat, fapt pentru care sunt împotrivă şi în continuare.....

Domnul viceprimar îi sugerează să facă doar propuneri.

Domnul consilier Sîrbu Iulian continuă spunând că ar mai dorit să facă o propunere legată de piaţa de pe strada Plopilor, însă problema s-a discutat anterior.

Domnul Vasile Luca, corespondent al cotidianului „Cuvântul Liber” propune să se facă viabil serviciul Poliţiei Locale, pe strada Valea Crişului să fie tras curentul electic, să se iniţieze o instituţie culturală în care să fie cuprină Casa Maurer, care este în paragină în acest moment. Să se acorde diplome de merit din partea consiliului local sau a primăriei oamenilor care au avut contribuţii în zona culturii.

Domnul consilier Oprean Petru propune următoarele: un studiu de fezabilitate privind situaţia spitalului din Sighişoara, reabilitarea acestuia, mutarea maternităţii, care funcţionează în condiţii sanitare şi de siguranţă improprii, în curtea spitalului. Să se aibe în vedere clădirea fostei policlinici din Sighişoara. Primăria să intre într-un parteneriat public privat, fiind o sumedenie de clinici private mari care doresc să intre, iar locul ar fi ideal. Nu ar trebui să sperie pe nimeni concurenţa, pacienţii vor fi mulţumiţi, mai ales că în momentul de faţă pacienţii din Sighişoara merg în policlinici pivate şi cheltuiesc foarte mulţi bani în alte localităţi,  pe când s-ar putea face în Sighişoara. Trebuie şi doreşte să propună crearea unui after-school, la şcoala de pe strada Viilor, cu rolul de integrare a romilor în societate, fiind modul cel mai ideal de ai educa şi forma pe mai departe. Să se caute oportunităţi cu privire la atragerea de fonduri europene. Primăria nu va putea face singură acest lucru şi recomandă să se consulte cu investitorii, cu mediul de afeceri, cu I.M.M- urile şi cu societatea civilă din Sighişoara. Sugerează să se organizeze cel puţin două întâlniri pe an cu aceştia pentru a se căuta oportunităţi, având în vedere că sunt manageri foarte buni în ambele părţi, plătitori de impozite şi care devin tot mai puţini. Având în vedere că Sighişoara este oraş UNESCO, iar UNESCO  sprijină circulaţia care se derulează lângă cetate, trebuie să se facă toate demersurile pentru centura ocolitoare a oraşului. O altă propunere este cea de modernizare a pieţei agroalimentare, şi avându-se în vedere, ca cei care deţin spaţii comerciale să aibe posibilitatea să le cumpere, cu încheierea unor contracte precise, pentru a se putea moderniza piaţa. Solicită un audit al Primăriei Sighişoara, solicitare pe care o va face şi în consiliul local, pe perioada 2000-2014. Este necesar acest audit, deoarece s-a moştenit o „găleată mare” de nemulţumiri.

Domnul consilier Gavrilă Ionel propune ca cheltuielile cu bunuri şi servicii, legate de învăţământ să fie cu 20-25% mai mari, la sănătate, bunurile şi serviciile să fie mărite cu 20-25%, iar pentru secţiunea de dezvoltare, pentru baza sportivă să fie mărit bugetul cu 20-25%. Cu privire la proiectele externe, nerambursabile, nu ştie dacă suma de 392 mii lei este suficientă, vis-a-vis de cele prognozate în perspectivă. Trebuie să se aibă foarte mare grijă, în atragerea fondurilor europene, deoarece până acum creditele care s-au luat de către Primăria Sighişoara au fost exclusiv şi pentru modernizarea Cetăţii. O altă problemă este organigrama Poliţiei Locale, organigramă care ar trebui studiată, pentru că modul în care funcţionează această poliţie, din lipsă de personal şi motiv pentru care ar trebui regândită.

Domnul Marian Sabin, reprezentantul locatarilor de pe strada Nicolae Bălcescu, revine, la petiţia depusă în luna mai a anului 2014, prin care solicita modernizarea acestei străzi. Ca urmare a răspunsului primit din partea primăriei, în care se specifică, că în acest an se va face lucrarea, solicită cu acest prilej să se urgenteze executarea acestei lucrări, deoarece este o stradă foarte circulată, cu multe instituţii publice.

Domnul Moldovan Ovidiu din partea C.L.M.M. solicită alocarea unor sume pentru decolmatarea Târnavei.

Domnul viceprimar intervine menţionând că nu se poate face de către primărie, însă se pot face demersuri, în acest sens.

Domnul Moldovan Ovidiu continuă, menţionând că l-ar interesa dacă s-ar putea majora bugetul de salarii, al salariaţilor din primărie, pentru că din câte a înţeles peste 50% din angajaţii primăriei, sunt pe salariul minim pe economie. Nu se doreşte a se mări la toată lumea, însă pe un salariu de 700 lei nu se poate avea pretenţia de a se face şi treabă bună. Doreşte să ştie ce sumă s-a alocat la fondurile europene şi dacă s-a alocat, deoarece nu s-a regărit pe buget? Ceea ce este probabil sunt pentru Sala Zander, dar pentru anul acesta sunt ceva bani alocaţi?

Domnul director Oltean Emil răspunde că nu.

Domnul Moldovan Ovidiu întreabă dacă nu se doreşte să se acceseze fonduri europene?

Domnul director Oltean Emil precizează că, nu este vorba că nu se vrea, nu sunt deocamdată, nu are ce să pună în buget, pentru că, nu s-a primit de la compartimentul de specialitate nimic legat de acest aspect.

Domnul Moldovan Ovidiu propune pentru fonduri europene o sumă minimă de un milion lei.

Domnul Savu Sorin din partea C.L.M.M., precizează că modalitatea de desfăşurare a şedinţei i se pare un pic pe lângă Legea nr. 52/2003, despre care se discută astăzi. Această lege priveşte trasparenţa decizională în administraţia publică. Dar ce înseamnă trasparenţa decizională? Din moment ce au venit la şedinţă şi li s-a spus să facă numai propuneri, adică primăria nu spune nimic, iar cei prezenţi să facă numai propuneri. Există, în lege într-adevăr un paragraf sau două în care se spune să se facă propuneri, dar până acolo sunt discuţii.

În continuare menţionează că anul trecut au existat nenumărate discuţii între C.L.M.M. – Sefar, Sefar – primărie, ş.a.m.d., iar din câte a observat în buget nu este cuprinsă nici o sumă pentru execuţia acelui drum, de la Sefar, pentru ca această societate să începă angajările şi fluxul tehnologic în noua hală în care care s-a investit. Pe strada Inului este un S.F şi un P.T. cu suma de 18 mii lei. Suma respectivă este foarte mică pentru un S.F şi un P.T., nici vorbă să se poată realiza aşa ceva, dacă se compară cu P.T.- ul de la semaforizare care este de 33 mii lei. Sugerează să se pună o sumă corectă pentru S.F. şi P.T., iar pentru partea de.....deşi, S.F. şi P.T. sunt gata.......  Anul trecut s-a stabilit că se face din fondurile proprii ale Sefarului.

Domnul viceprimar intervine menţionând că nu este gata încă nici P.U.Z.-ul......

Domnul Savu Sorin continuă sugerând să se pună o sumă pentru a se putea face licitaţia, după care, la rectificare se poate modifica. Există această posibiltate, numai trebuie să existe voinţă. Tot acolo, în zonă pe strada Inului, mai sunt 50 m de drum, fiind vorba de intrarea la Monotex, suma pentru realizarea acestuia fiind mică. La suma care există la S.C. Ecoserv Sig S.R.L., s-ar putea cuprinde şi acea bucată de 50 m de drum. Pe fonduri europene s-a observat că nu este cuprins nici un leu, după cum s-a mai spus. Ar dori să se ştie dacă porţiunea de drum de pe strada Şf. O. Iosif, din spatele hotelului Binder-Bubi va fi făcut? Din câte a văzut nu este cuprinsă nicăieri!

Domnul Mircea Iacob răspunde că este făcută partea care aparţinea de Şf. O. Iosif, iar restul este cuprină în proiect.

Domnul Savu Sorin menţionează că, probabil dacă, apare Nicolae Bălcescu nu mai apare şi Şf. O. Iosif. Ar fi bine să se aibă grijă pentru a se realiza, deoarece ar fi păcat să nu se facă racordarea ........ Pe învăţământ, pe cheltuieli de capital, a obsevat că sunt doar 41 mii lei.....

Domnul director Oltean Emil intervine menţionând că învăţământul nu este definitivat pentru că nu sunt încă sumele.

Domnul Roman Ionel  Ovidiu reprezentantul Asociaţiei Green Entertaiment propune continuarea programului „Implică-te. Nu fi spectator”, care anul trecut s-a bucurat de un impact pozitiv asupra comunităţii locale, în ce priveşte educaţia tinerilor. Nu ştie dacă se va lua în considerare sau nu? Mai propune un Festival de teatru independent care nu s-a derulat încă la Sighişoara, fiind vorba de o cofinanţare şi va depune un proiect în acest sens. Mai propune realizarea unui spectacol de animare a Cetăţii medievale în sezonul estival. Un spectacol ce se va desfăşura 6 zile pe săptămână şi va dura circa 2 ore pe zi în perioada mai – noiembrie. S-a observat, încă de anul trecut, că au început să vină trupe din exterior şi îşi desfăşoară activităţi culturale, atâta vreme cât Sighişoara are oameni pregătiţi pentru cultură, profesionişti în acest domeniu şi chiar cu premii, care nu îşi pot desfăşura activitatea, neluându-se în seamă propunerea lor, de cele mai multe ori. Pentru a nu se mai împiedeca în acordarea finanţărilor, pe viitor propune, respectarea Legii 350/2006 care reglementează proiectele culturale, educaţionale şi sportive.

Mai mulţi participanţi la şedinţă ar dori să ştie cum se va şti care propuneri au fost luate în considerare?

Doamna consilier Koss Gabriela răspunde că, legea stabileşte foarte clar, că după dezbaterea acestei şedinţe, vor fi publicate pe site-ul primăriei, inclusiv propunerile făcute în această şedinţă. Propunerile care se vor considera a fi oportune vor fi incluse şi supuse spre aprobare consiliului local. Aceste aspecte se vor vedea şi din materialul care va fi publicat, şi pe pagina de intrnet şi va face şi obiectul propunerilor, dacă intră pe bugetul supus spre aprobare.

Doamna consilier Balaş Ionela deoarece a venit mai târziu ar dori să întrebe dacă este cuprins pe buget un post de asistentă medicală la Şcoala Victor Jinga?

Domnul viceprimar răspunde că este vorba de organigramă, de bugetul pe salarii global.

Doamna consilier Balaş Ionela ar mai dori să ştie dacă pentru secţia de chirurgie, care au solicitat un aparat în valoare de vreo 15 mii de euro, a fost cuprins în buget.

Domnul director Oltean Emil răspunde că spitalul are bani pentru tot ceea ce a cerut.

Domnul Moldovan Ovidiu  propune să se adauge o sumă de bani pentru cadastru, deoarece s-au întâmpinat cele mai mari probleme pe fonduri europene, deoarece nu erau intabulate, clădiri, drumuri, trotuare, iar angajaţii să fie mai atenţi în ceea ce urmează să fie cuprins.

Domnul consilier Oprean Petru are rugămintea să fie trecut şi urgentat P.U.Z.-ul pentru Piaţa Mitică, deoaerece într-un oraş UNESCO nu se poate sta cu situaţia care există acolo. O altă propunere ar fi să se rezolve situaţia Grădinii de Vară, din spate de la Steaua, pentru că este un pericol de infecţie publică în zona respectivă.

Nemaifiind alte propuneri  lucrarile dezbaterii publice se declară inchise.

Comisia de aplicare a Legii nr. 52/2003 privind transparenţa decizională în administraţia publică:

       Responsabil,                                                                                  Secretar,

                  Şuşu Daniela                                                                        Gombar Virginia